
A magyarországi Közép-Tisza szabályozásának morfodinamikai vizsgálata

A folyók életében folyamatos változások mennek végbe, amelyek egy ún. dinamikus egyensúlyi állapot felé tartanak. Azt elérve is megfigyelhetőek további mederváltozások, viszont azok hatására nem várható szignifikáns eltérés a dinamikus egyensúlyi állapottól. Jelentősebb természetes vagy mesterséges folyamatok miatt azonban a dinamikus egyensúlyi állapot megváltozása várható. Ilyen esetben kérdés, hogy milyen medergeometria, illetve áramlási viszonyok alakulnak ki. Jelen dolgozatomban a magyarországi Közép-Tiszán megvizsgálom a XIX. századi folyószabályozási munkálatok morfodinamikai hatását.
A 2022-es TDK dolgozatomban a Dunára, hazánkban elsőként, már alkalmaztam egy 1D morfodinamikai modellezési módszertant, amivel sikerült rámutatnom annak alkalmazásában rejlő lehetőségekre. A Tiszára azonban nincs elég adat a természetes állapotról, ami szükséges volna egy ilyen modellhez. Jelen kutatás célja egy olyan eljárás kidolgozása, ami a szabályozások előtti állapotot képes leképezni olyan módon, hogy az 1D morfodinamikai modellek paraméterezésére és igazolására is alkalmas legyen. Ehhez egy újszerű medergeometriát becslő eljárást alkalmazok. A pyRiverbed egy olyan eszköz, ami a folyók középvonala, valamint az átlagos medermélység és mederszélesség alapján becsüli a mederfelszínt. Az ilyen módon előállított „szintetikus” és a mai állapotot tükröző, felmért medergeometriát alkalmazva, 2D áramlásmodellek segítségével számítani tudom az áramlási jellemzőket (pl. jellemző áramlási sebesség és fenékcsúsztató feszültség, szakaszléptékű mederellenállás) és azok szakaszra jellemző átlagos értékekeit a szabályozások előtti és utáni állapotra, és össze tudom hasonlítani e paramétereket. Továbbá, egy kifejlesztendő 2D-1D skálázási eljárás segítségével az 1D morfodinamikai modell számára további adatokat tudok ilyen módon szolgáltatni, amik reményeim szerint kiegészítik és így jelentősen növelik annak pontosságát.
A kutatásommal szeretnék továbbá rámutatni arra, hogy milyen fontos is a hordalék háztartás vizsgálata egy folyó esetében és milyen fontos szerepet játszik a medergeometria változásában. Úgy gondolom az ilyen jellegű modellek egy későbbi szabályozási munkálatnál nagy szerepet játszhatnak és segítséget nyújthatnak a szabályozási tervek előkészítésében is. Továbbá a modellek más szakágakat is ki tudnak szolgálni, ahol befolyásoló tényezők a folyó morfológiai és hidrodinamikai jellemzői.



